Агенцијата за заштита на правото на слободен пристап до информациите од јавен карактер, основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. В.-Ш. од Скопје, поднесена против Агенцијата за заштита на личните податоци, на 18.07.2023 година го донесе следното

**Р Е Ш Е Н И Е**

Жалбата од А. В.-Ш. од Скопје, поднесена против Агенцијата за заштита на личните податоци, заведена во Агенцијата под бр.08-267 на 10.07.2023 година, **СЕ ОТФРЛА како недопуштена**.

**О Б Р А З Л О Ж Е Н И Е**

А. В.-Ш. од Скопје, како што е наведено во Жалбата, на 21.06.2023 година поднела Барање за пристап до информации од јавен карактер до Агенцијата за заштита на личните податоци, со кое побарала по е-маил да и се достави фотокопија или електронски запис од следната информација:

„Записник за извршена супервизија заведен под Уп1 бр. 08-29 од 16.05.2023 година.“

Постапувајќи по Барањето на Барателот, Имателот на информации во врска со ова Барање на Барателот му доставил Известување Уп1 бр.08-29 од 19.06.2023 година. Во Известувањето е наведено: „...За извршената вонредна супервизија составен е Записник од извршена супервизија заведен под Уп1 бр.08-29 од 19.06.2023 година како и донесено е Решение заведен под Уп1 бр.08-29 од 19.06.2023 година. Со Решението Уп1 бр.08-29 од 19.06.2023 година, Контролорот е задолжен да преземе дејствија и активности за отстранување на утврдените повреди согласно роковите утврдени во диспозитивот на Решението.“

Незадоволен од наведеното Известување, Барателот на информации на 10.07.2023 година поднесе Жалба до Агенцијата, заведена во архивата на Агенцијата под бр.08-267. Во Жалбата наведува: „..Агенцијата за заштита на личните податоци со кое ме известува дека информациите кои ги барам не се информации од јавен карактер и дека не може да се повикувам на Законот за слободен пристап до информациите од јавен карактер...“.

Агенцијата, со електронски допис од 10.07.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 14.07.2023 година Имателот на информации по електронски пат до Агенцијата достави Произнесување по жалба бр.11-799/4 од 14.07.2023 година, заведен во Агенцијата под бр.08-267, со кое ја известува Агенцијата за следното: „...Во Известувањето се образложува дека бараната информација не може да биде предмет на барање за пристап до информации од јавен карактер, од причина што се однесува на конкретен предмет за кој се води постапка во Агенцијата во која единствено страните во постапката копи имаат некаков правен интерес го остваруваат тој интерес во предметната постапка. Исто така, бидејќи барателот А. В.-Ш. од Скопје е странка во предметната постапка и бара документи т.е. информации кои се однесуваат на неа, Агенцијата му посочи на барателот на информацијата своето право на разгледување на списите од предметот Уп1 бр.08-29 од 19.06.2023 година да го оствари преку Законот за општата и управната постапка, односно член 42, став (1), (2) и (3), според кој странката која може да го докаже својот правен интерес во конкретната управна постапка, односно постапката по супервизија согласно одредбите од Законот за заштита на личните податоци, има право да ги разгледа списите на предметот. Наш заклучок е дека бараните информации не се информации од јавен карактер и поради тоа барателот не може да се повикува на Законот за слободен пристап до информации од јавен карактер и од таа причина утврдуваме странката да го оствари своето право на разгледување на списите од предметот Уп1 бр.08-29 од 19.06.2023 година преку Законот за општа и управна постапка.“

Агенцијата за заштита на правото на слободен пристап до информации од јавен карактер ги разгледа сите расположливи списи и постапувајќи по наведената Жалба **истата ја отфрли како недопуштена** поради следното:

Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Агенцијата за заштита на личните податоци, не претставува барање за пристап до информации од јавен карактер, туку е барање од личен интерес, односно барање од надлежност на Агенцијата за заштита на личните податоци.

Во конретниот случај, Имателот на информации со дописот доставен до Агенцијата на 14.07.2023 година, објаснува дека Барателот на информации може согласно материјален закон и Законот за општата управна постапка да ја добие бараната информација.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер, поднел барање за пристап до информации кои имаат личен карактер, до кој документ пристап имаат само страни кои докажуваат правен интерес, односно побарал документ изготвен од надлежност на Агенцијата за заштита на личните податоци, а кој подлежи на стандардна процедура за издавање.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Согласно погоренаведеното, Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |  |
| --- | --- | --- |
|  |  | **Заменик директор**  **Blerim Iseni** |